Word stutte in die grond in gespeel?Moet jy jou beste spelers ŉ ruskans gee? Wanneer moet jy hulle laat rus, of moet jy hulle maar in die grond in speel? Dis die tameletjie waaraan die Springbok-afrigter, Allister Coetzee, nou moet kou voordat die Bokke Saterdag in Albany, net buite Auckland, in die Rugbykampioenskaptoets teen die All Blacks speel. Ná Saterdag se gelykop uitslag van 23-elk teen die Wallabies in Perth het Coetzee geen ander keuse nie. Sy beste span moet teen die All Blacks speel. Wen die Bokke, is die agterdeur oop om die reeks te wen. Verloor hulle, bly staan die beker weer in die vertoonkas van die Nieu-Seelandse Rugbyunie in Wellington. Coetzee het teen die Wallabies raakgevat toe hy die slot Franco Mostert ŉ welverdiende ruskans gegee het. Sy plaasvervanger, Pieter-Steph du Toit, het soos ŉ vars briesie deur die span getrek en sý plaasvervanger, Lood de Jager, het hom ook redelik goed van sy taak gekwyt as in ag geneem word hoe lank hy uit aksie was. Coetzee sal minstens een verandering aan die span moet maak, met die vaskop Coenie Oosthuizen terug in Suid-Afrika nadat hy sy arm teen die Wallabies gebreek het. Wilco Louw van die Westelike Provinsie is nader getrek, maar Ruan Dreyer sal bo hom teen die All Blacks speel, want hy is reeds deel van die groep. Een van Dreyer of Trevor Nyakane, wat ŉ diep sny aan sy oogbank opgedoen het, sal in die opdrafspan wees en die ander op die bank. Die Nieu-Seelandse keurders het dieselfde probleem, met die loskop Joe Moody wat vir ses maande lank langs die kantlyn sal wees nadat hy ŉ skouerbesering in die toets teen die Argentynse Poemas in New Plymouth opgedoen het. Kane Hames van die Hurricanes is nader getrek om Moody te vervang en Wyatt Crockett sal teen die Bokke speel met Owen Franks wat ook op die krukkelys en Charlie Faumuina wat in Frankryk is. Die All Blacks het nie heeltemal oortuig nie en het met 39-22 teen die Poemas gewen. Onthou gerus dat verskeie spelers soos Rieko Ioane, Ryan Crotty, Aaron Smith, Sam Whitelock en Liam Squire ruskans gehad het. Die samespel was nie na wense nie en wees maar verseker dat dit straks nie teen die Bokke sal gebeur nie.